Ákæruvaldið í Danmörku krefst þess að tuttugu og tveggja ára karlmaður verði úrskurðaður í gæsluvarðhald, grunaður um að hafa skotið þrjá til bana í verslunarmiðstöð í Kaupmannahöfn í gær. Þrjátíu til viðbótar særðust í árásinni, þar af fjórir alvarlega.
Ákæruvaldið í Danmörku krefst gæsluvarðhalds yfir 22 ára Dana, sem er grunaður um að hafa skotið þrennt til bana og sært tugi til viðbótar í verslunarmiðstöð í Kaupmannahöfn í gær. Mette Frederiksen forsætisráðherra segir að þjóðin verði að standa saman á sorgarstundu sem þessari.
Þannig var ástandið inni í verslunarmiðstöðinni Field's á Amager síðdegis í gær þegar ungur maður hóf að skjóta á fólk að því er virðist af handahófi. Þrír létust, sautján ára danskur piltur, dönsk jafnaldra hans og 47 ára Rússi, búsettur í Danmörku. Að sögn Kaupmannahafnarlögreglunnar særðust þrjátíu, þar af tuttugu lítilsháttar. Tveir Danir og tveir Svíar særðust alvarlega. Einn er enn í lífshættu.
Meintur árásarmaður, 22 ára Dani, var handtekinn á staðnum. Hann kom fyrir dómara klukkan ellefu að íslenskum tíma. Manninum var birt ákæra; að hafa gerst sekur um morð og morðtilraun samkvæmt 237 grein dönsku hegningarlaganna. Hann kaus að sögn fréttamanna í réttarsalnum að taka ekki afstöðu til ákærunnar að sinni. Skömmu síðar var réttarhaldinu lokað með þeim orðum að fréttamenn fengju að koma aftur í réttarsalinn þegar dómari tæki afstöðu til kröfunnar um gæsluvarðhald.
Mette Frederiksen forsætisráðherra sagði á fundi með fréttamönnum í dag við Fields' miðstöðuna að á örskotsstundu hefði sorgin hellst yfir land og þjóð þegar fréttist af skotárásinni á Amager í gær. Gleði vegna upphafs Frakklandshjólreiðanna í Danmörku, Hróarskelduhátíðarinnar og fleiri spennandi viðburða hefði að engu orðið. Margir sagði hún að hefðu orðið fyrir áfalli við árásina, þar á meðal fjöldi barna. Í dag ætti þó þjóðin að standa saman um að halda utan um alla sem eiga um sárt að binda eftir árásina.
Ákæruvaldið í Danmörku krefst þess að tuttugu og tveggja ára karlmaður verði úrskurðaður í gæsluvarðhald, grunaður um að hafa skotið þrjá til bana í verslunarmiðstöð í Kaupmannahöfn í gær. Þrjátíu til viðbótar særðust í árásinni, þar af fjórir alvarlega. 